**Culori de toamnă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E toamnă iar și tu alergi prin vie,

Ciorchinii aromați i-ascunzi la piept,

Tresaltă sânii ca-ntr-o poezie,

Nectarul lor din vară îl aștept

Să-mi umezească buzele flămânde

Și inima-nsetată de amor,

Când razele de soare tot mai blânde

Îți desenează fluturi pe picior.

Te văd plutind şi-ncerc dintr-o privire

Să te dezbrac de toamnă și de rod,

Să gust arome fără-mpotrivire

Și fantezii cu tine să înnod.

- Cu tălpi de îngeri, hai să stoarcem mustul

Acestei toamne dulci, de ne-nțeles,

Iubirii i-am deprins aroma, gustul

Și înc-o-dată-i vremea de cules.

Ciorchini de vis vreau să zdrobești în palme,

Licoarea lor să-mi curgă peste sâni,

În anotimpul ăsta nu sunt calme

Nici nopțile, dar poate le amâni

Măcar puțin. E-atât de plină via

De pasiuni brumate, argintii,

Hai să lăsam o vreme poezia

Și să trăim aceste fantezii.

Ioan Grigoraş Liliana Trif